**OBEC HOSŤOVÁ, HOSŤOVÁ 120, 951 02**

**Z Á P I S N I C A**

**Z RIADNEHO ZASADNUTIA OBECNÉHO ZASTUPITEĽSTVA**

**Dátum konania**: 25.02.2013

**Prítomní:** Podľa prezenčnej listiny

 / priložená k zápisnici/

**Program:** 1. Otvorenie zasadnutia

 2. Určenie zapisovateľa a overovateľov zápisnice

 3. Kontrola uznesení

 4. Schválenie VZN o ÚPO

5. Schválenie VZN o spôsobe náhradného zásobovania vodou a náhradného

 odvádzania odpadových vôd a zneškodňovaní obsahu žúmp

6. Schválenia prijatia Obce Jelene a OZ Jelenka do MAS OZ Žibrica

7. Informácia o kontrole NSK v MAS OZ Žibrica

8. Nová cenová ponuka na VO a opravu rozhlasu - schválenie

9. Zmluva s OFK – doriešenie výšky nájomného

10. Informácia o kanalizácii

11. Informácia o separovanom zbere odpadov

12. Informácia o žiadosti o dotáciu na kamerový systém

13. Informácia o riešení sporu týkajúceho sa pozemku s parcelným číslom 516

 / kanál/

14. Informácia o žiadosti občanov na riešenie havarijného stavu komunikácie

 vedľa ranču

15. Ponuka Uni Credit Bank na kontokorentný úver

16. Iné finančné záležitosti

17. Rôzne

18. Záver

Mária Jaleczová

starostka obce

**K bodu číslo 1:**

Prvé riadne zasadnutie obecného zastupiteľstva v roku 2013 otvorila a viedla starostka obce Mária Jaleczová. Skonštatovala, že z poslancov obecného zastupiteľstva sú prítomní traja, poslanci Marián Balko a Miroslav Maťo sa ospravedlnili zo zasadnutia zo zdravotných dôvodov, nakoľko je prítomná nadpolovičná väčšina poslancov zasadnutie je uznášania schopné.

**K bodu číslo 2:**

Za overovateľov zápisnice určila poslancov: Martin Kučírek

 Vendelín Brath

Za zapisovateľku určila pracovníčku obecného úradu R. Tóthovú.

Starostka oboznámila prítomných s programom zasadnutia zastupiteľstva, v bode č. 17 sa okrem iného budú prejednávať otváracie hodiny pohostinstva a žiadosť p.Ladislava Kozmu o úpravu cesty do vinohradov.

Hlasovanie o programe rokovania:

 za: 3 / Ing. Michal Boszorád, Vendelín Brath, Martin Kučírek/

 proti: 0

**K bodu číslo 3:**

Hlavná kontrolórka obce Mgr. Katarína Darnadiová oboznámila prítomných s kontrolou uznesení

a skonštatovala, že uznesenia sú splnené alebo sa plnia priebežne, okrem uznesenia č. 38/2012

 bod. C zo dňa 10.12.2012, nakoľko občianske združenie Obecný futbalový klub Hosťová nepredložilo návrh zmluvy na prenájom.

**K bodu číslo 4:**

Starostka obce predložia na schválenie Všeobecne záväzné nariadenie obce Hosťová o územnom pláne obce, na ostatnom zasadnutí bol schválený čistopis územnoplánovacej dokumentácie a následne k nemu sa musí schváliť aj predložené nariadenie, ktoré ustanovuje pre obec určité povinnosti napr. najmenej raz za štyri roky preskúmať schválený územný plán obce a iné.

Príloha č. 1: Návrh VZN č. 1/2013 o vyhlásení záväzných častí územného plánu obce Hosťová

Hlasovanie o návrh VZN č. 1/2013:

 za: 3 / Ing. Michal Boszorád, Vendelín Brath, Martin Kučírek/

 proti: 0

**K bodu číslo 5:**

Poslancom bol predložený návrh VZN obce Hosťová č. 2/2013 o zneškodňovaní obsahu žúmp, náhradného zásobovania vodou a náhradného odvádzania odpadových vôd na území obce Hosťová.

Okresná prokuratúra robila v januári 2013 prieskum medzi obcami, že ktoré majú prijaté hore uvedené VZN, obce, ktoré nedisponujú nariadením dostali upozornenie prokuratúra, na základe ktorého sa navrhuje prejednať upozornenie na najbližšom zasadnutí obecného zastupiteľstva a vydať VZN o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp. VZN obsahuje ustanovenia o stavbe a prevádzke žúmp, povinnosti prevádzkovateľov žúmp o predkladaní dokladov obci, povinnosti vývozcov.

Príloha č. 2: Upozornenie prokurátora podľa §28 ods. 1 zákona č. 153/2001 o prokuratúre

Príloha č. 3: Návrh VZN č. 2/2013 o zneškodňovaní obsahu žúmp

Hlasovanie o návrh VZN č. 2/2013:

 za: 3 / Ing. Michal Boszorád, Vendelín Brath, Martin Kučírek/

 proti: 0

**K bodu číslo 6:**

Poslanci boli oboznámení so žiadosťou o prijatie Obce Jelenec a Občianskeho združenia Jelenka za člena MAS OZ Žibrica. Obec Jelenec v roku 2011 sa nepridala k zakladajúcim členom OZ Žibrica, teraz hrozí obciam, ktoré nie sú členmi žiadnej akčnej skupiny, že nebudú môcť čerpať dotácie poskytované z Európskej únie. Obec Jelenec, aby sa mohla stať regulérnym členom združenia musí mať súhlas všetkých členských obcí.

Hlasovanie o prijatí do združenia:

 za: 3 / Ing. Michal Boszorád, Vendelín Brath, Martin Kučírek/

 proti: 0

**K bodu číslo 7:**

Nitriansky samosprávy kraj vykonal dňa 31.01.2013 kontrolu projektu v rámci ktorého obec Hosťová prijala dotáciu na revitalizáciu miestneho parku. Pri našej obci bola vykonaná dokladová kontrola, ktorá nezistila žiadne nezrovnalosti, fyzické overenie realizácie projektov bolo vykonané len pri niektorých vybratých obciach.

**K bodu číslo 8:**

Starostka obce oboznámila poslancov s ponukou na rozšírenie siete verejného osvetlenia a obecného rozhlasu pri novostavbe rodinného domu rodiny Slezákovcov, ktorú obec dostala od firmy pri Miloš Pajer – MIPA Rozšírenie siete verejného osvetlenia bolo schválené obecným zastupiteľstvom v roku 2011.

Príloha č. 4: Cenová ponuka firma Miloš Pajer - MIPA

Hlasovanie o cenovej ponuke:

 za: 3 / Ing. Michal Boszorád, Vendelín Brath, Martin Kučírek/

 proti: 0

**K bodu číslo 9:**

V tomto bode sa poslanci zaoberali prenájmom sociálnych miestností pre športovcov. Na ostatnom zasadnutí sa poslanci dohodli, že cena nájmu sa stanoví na základe vyúčtovania spotreby elektrickej energie, ktorú obec obdrží v januári 2013, obec musela uhradiť nedoplatok vo výške 700,00. Ekonómka obce predložila tabuľky, v ktorých sú uvedené finančné prostriedky, ktoré obec vynaložila na prevádzku priestorov pre športovcov, vrátane energií.

Hlavná kontrolórka obce sa vyjadrila k niektorým bodom v nájomnej zmluve, ktoré by bolo potrebné upraviť, ako presnejšie definovať účel na aký budú športovci uvedenú budovu využívať, v zmluve prehodnotiť dôvody hodný osobitného zreteľa, určiť konkrétnu osobu z členov obecného futbalového klubu, ktorá bude za budovu zodpovedať, aby sa nestalo, že s kľúčmi od týchto priestorov disponuje nespočetné množstvo ľudí.

Na tieto pripomienky ostro reagoval poslanec Ing. Michal Boszorád: stavebné práce na uvedenej budove boli vykonávané dobrovoľníkmi, stavba bola postavená svojpomocne. Keby starostkou nebola jeho teta /Mária Jaleczová/ stavba by do dnešnej doby nebola dokončená a odovzdaná do užívania.

Kontrolórka obce sa vyjadrila, že na základe kontrolovaných dokladov obec platila značnú časť nákladov na túto budovu a navrhuje ročné nájomné 700,00 eur, nakoľko obec musela uhradiť nedoplatok za spotrebu elektrickej energie za rok 2012 a musí zaplatiť aj preddavok na rok 2013.

Po veľmi zdĺhavej diskusii sa poslanci nevedeli dostať k výsledku ohľadne prenájmu a navrhli odložiť rozhodnutie na ďalšie zasadnutie.

Príloha č. 5: Návrh nájomnej zmluvy – vypracovaný starostkou obce Hosťová

Príloha č. 6: Tabuľka - výpočty

Hlasovanie o nájomnej zmluve:

 za: 3 / Ing. Michal Boszorád, Vendelín Brath, Martin Kučírek/

 proti: 0

**K bodu číslo 10:**

Starostka oznámila, že obec podala žiadosť o dotáciu z Environmentálneho fondu na výstavbu kanalizácie obce, fond by mal finančné prostriedky na dotáciu v roku 2013 prerozdeľovať v mesiaci apríl.

Poslanec M.Kučírek : dostali sa k nemu také informácie, že čistička odpadových vôd v Dolných Obdokovciach už teraz kapacitne nepostačuje pre dve obce.

Starostka sa k tomu vyjadrila, že podľa projektovej dokumentácie aj podľa vyjadrenia Krajského úradu životného prostredia v Nitre, čistička bude kapacitne postačovať pre všetky tri obce. /Dolné Obdokovce, Čeľadice a Hosťová.

Ďalej informovala, že obec bude musieť vypísať verejnú súťaž na dodávateľa novej časti kanalizácie,

podľa jej názoru bolo by najrozumnejšie vypísať novú súťaž na celú kanalizáciu obce, finančne by to pre obec stálo okolo 1000,00 eur.

**K bodu číslo 11:**

Obci zatiaľ neboli doručené všetky tri druhy smetných nádob na separovaný odpad, 26.02.2013 bude valné zhromaždenie Ponitrianskeho združenia pre separovaný odpad, kde podľa všetkého obce dostanú bližšie informácie ohľadne začatia termínu separácie v našej obci.

Poslanec M.Kučírek: treba sa spýtať čo v prípade, ak sa niektorá smetná nádoba poškodí, či za ňu prenajímateľ dostane druhú nádobu. Mal možnosť si prezrieť smetné nádoby, ktoré sú dočasne uložené na ranči a kvalitatívne sa mu veľmi nepozdávajú.

Starostka oznámila, že každá členská obec dostane veľkokapacitný kontajner na biologicky rozložiteľný odpad

**K bodu číslo 12:**

Starostka oznámila, že obec podala žiadosť na kamerový systém z kapitoly Ministerstva vnútra SR, ktorý by monitoroval hlavne priestor v miestnom parku, kde obec minulý rok obstarala nové drevené výrobky. Najnižšia cena obstarania je 3000,00 eur, spoluúčasť obce by tvorila sumu vo výške 600,00 eur.

Hlasovanie o kanalizácii, separovanom zbere odpadu, kamerovom systéme:

za: 3 / Ing. Michal Boszorád, Vendelín Brath, Martin Kučírek/

 proti: 0

**K bodu číslo 13:**

Starostka obce oboznámila prítomných s ústnou sťažnosťou manželov Belányovcov, bytom Hosťová 57. Podľa ich geometrického plánu kanál, ktorý je vybudovaný vedľa ich domu nie je zakreslený, preto oznámili na obecnom úrade, že plánujú tento kanál zasypať a zrušiť, nakoľko viacero domácností tam vypúšťa kal zo septikov. Nakoľko v obci práve prebieha ROEP obec obdržala najaktuálnejšiu mapu obce, kde tento kanál už je zakreslený. Manželia Belányovci vyjadrili nespokojnosť a vyhrážali sa podaním na súd, podľa ich mienky, obec získala tento pozemok neprávom do svojho vlastníctva. Bola podaná žiadosť na Katastrálny úrad v Nitre o vydanie kópie dokumentov na základe ktorých parcela č. 516 prešla do vlastníctva obce. Podľa doručených úradných listín je zrejmé, že obec získala tento pozemok vyvlastnením ešte v roku 1969 a pôvodný majitelia dostali finančnú kompenzáciu.

**K bodu číslo 14:**

Poslancom bola predložená žiadosť občanov bývajúcich na ceste vedľa ranča v ktorom sa sťažujú na havarijný stav cesty. V decembri 2012 na odstránenie akútneho stavu obec dala doviesť štrk.

Spevnenie uvedenej cesty obec plánuje vykonať v tomto roku a to dovezením buď asfaltovej drte alebo vhodného štrku.

**K bodu číslo 15:**

Poslanci sa ďalej zaoberali poskytnutím kontokorentného úveru UniCredit banku pre obec.

Ekonómka obce upozornila, že obec v súčasnosti využíva bankové produkty dvoch bánk, mesačne platí bankám okolo 50,00 eur za vedenie účtu, podľa viacerých zdrojov UniCredit banka má problémy v r. 2014 sa chystá presídliť riaditeľstvo zo Slovenskej republiky do Českej republiky a plánuje zatvoriť ešte 1/10 zo svojich pobočiek. Poslanci sa vyjadrili, že ponuka tejto banky pre obec nie aktuálna.

**K bodu číslo 16:**

Poslanci pristúpili k schvaľovaniu otváracích hodín v miestnom pohostinstve, ktorá bola doručená obci a ktorú jednoznačne schválili.

Príloha č. 7: Žiadosť o schválenie otváracích hodín

Hlasovanie o otváracích hodinách:

 za: 3 / Ing. Michal Boszorád, Vendelín Brath, Martin Kučírek/

 proti: 0

P. Ladislav Kozma ústne podal na obecnom úrade žiadosť o opravu komunikácie, ktorá vedie do vinohradov. Obecné zastupiteľstvo skonštatovalo, že nakoľko obec má aj väčšie priority , o dovezení štrku na túto poľnú cestu sa neuvažuje.

Ekonómka obce podala návrh rozpočtového opatrenie č. 1/2013, ktorá obsahuje návrh zmenu rozpočtu. Zmeny sa týkajú bežného rozpočtu, po uvedených zmenách rozpočet obce bude prebytkový. Najväčšie úpravy sa na strane príjmov týkajú položky dobropisov, na strane výdavkov zníženie položiek za energie na základe vyúčtovania za rok 2012.

Hlavné úpravy na strane príjmov sa týka

Príloha č. 8 : Rozpočtové opatrenie č. 1/2013

Hlasovanie o rozpočtovom opatrení:

 za: 3 / Ing. Michal Boszorád, Vendelín Brath, Martin Kučírek/

 proti: 0

Hlavná kontrolórka obce predložila členom zastupiteľstva na schválenie Správu o kontrolnej činnosti

hlavného kontrolóra obce za rok 2012 a Návrh plánu kontrolnej činnosti hlavného kontrolóra obce na

I. polrok 2013. Predložila aj správu o vybavovaní sťažností za rok 2012.

Príloha č. 9: Správa o kontrolnej činnosti hlavného kontrolóra obce za rok 2012

Príloha č.10 : Návrh plánu kontrolnej činnosti hlavného kontrolóra obce na I. polrok 2013.

Príloha č.11: Ročná správa o vybavovaní sťažností za rok 2012

Hlasovanie o správach a návrhu plánu kontrolnej činnosti:

 za: 3 / Ing. Michal Boszorád, Vendelín Brath, Martin Kučírek/

 proti: 0

Hlavná kontrolórka ďalej v tomto bode predložila dve upozornenia hlavného kontrolóra, prvé upozornenie sa týka zverejnenia programu zasadnutia obecného zastupiteľstva aspoň tri dni pred zasadnutím, ktoré nebolo dodržané pri mimoriadnom zasadnutí OZ v decembri 2012, druhé upozornenie sa dotýka nedodržania zákona č. 317/2009 Z.z. o pedagogických zamestnancoch pri prijímaní pracovnej sily na pozíciu učiteľky MŠ. Starostka obce argumentovala, že danú problematiku konzultovala s pracovníčkou Krajského školského úradu v Nitre s p. PaedDr. Hrnčárovou, ktorá vyjadrila súhlas s postupom obce. Hlavná kontrolórka požiadala starostku obce, aby požiadala o písomné stanovisko školského úradu.

Príloha č. 12 : Upozornenie zo dňa 12.12.2012

Príloha č. 13 : Upozornenie zo dňa 22.01.2013

**UZNESENIA ZO ZASADNUTIA OBECNÉHO ZASTUPITEĽSTVA V HOSŤOVEJ**

**ZO DŇA 25.02.2013**

**UZNESENIE Č. 1/2013**

Obecné zastupiteľstvo v Hosťovej

1. **schvaľuje** program prvého riadneho zasadnutia Obecného zastupiteľstva v Hosťovej v roku 2013.

**UZNESENIE Č. 2/2013**

Obecné zastupiteľstvo v Hosťovej

**a. schvaľuje :**

1. Územný plán obce Hosťová

2. Všeobecné záväzné nariadenie obce Hosťová č. 1/2013 z 25.02.2013 o vyhlásení

 záväzných častí Územného plánu obce Hosťová

**UZNESENIE Č. 3/2013**

Obecné zastupiteľstvo v Hosťovej

**a. vyhovuje** upozorneniu prokurátora zo dňa 01.02.2013 ohľadne nedostatku pri výkone

verejnej správy na úseku verejných vodovodov a verejných kanalizácií

**b. schvaľuje** Všeobecne záväzné nariadenie č. 2/2013 o zneškodnení obsahu žúmp,

náhradného zásobovania vodou a náhradného odvádzania odpadových vôd na

 území obce Hosťová

**UZNESENIE Č. 4/2013**

Obecné zastupiteľstvo v Hosťovej

**a. súhlasí** so zaradením Obce Jelenec, Hlavná 126, 951 73 Jelenec a Občianskeho združenia

 Jelenka, Kostolná 252, 951 73 Jelenec do územia pôsobnosti verejno-súkromného

 partnerstva /MAS/ OZ Žibrica so sídlom v Štitároch

**b. berie** na vedomie oboznámenie sa s aktualizovanou Integrovanou stratégiou rozvoja

územia

 **UZNESENIE Č. 5/2013**

Obecné zastupiteľstvo v Hosťovej

**a. schvaľuje** cenovú ponuku firmy Miloš Pajer – MIPA, IČO: 46535454, Žirany 413

na rozšírenie siete verejného osvetlenia a opravu obecného rozhlasu

**UZNESENIE Č. 6/2013**

**Obecné zastupiteľstvo v Hosťovej**

**a. neschvaľuje** nájomnú zmluvu s občianskym združením OFK Hosťová na prenájom

 sociálnych miestností pre športovcov obce

**b. prekladá** rozhodnutie v súvislosti s prenájom priestorov sociálnych miestností na

ďalšie zasadnutie Obecného zastupiteľstva

**UZNESENIE Č. 7/2013**

Obecné zastupiteľstvo v Hosťovej

**a. berie na vedomie** informácie ohľadne

1. výstavby kanalizácie obce Hosťová

2. separovanom zbere odpadu na území obce Hosťová

3. o kamerovom systéme obce Hosťová

**UZNESENIE Č.8 /2013**

Obecné zastupiteľstvo v Hosťovej

**a. berie na vedomie** informácie poskytnuté

1. o sťažnosti rodiny Belányovej, Hosťová 57 ohľadne parcely č. 516

2. o žiadosti obyvateľov ulice vedľa ranču o opravu miestnej komunikácie

**UZNESENIE Č.9 /2013**

Obecné zastupiteľstvo v Hosťovej

**a. schvaľuje** otváracie hodiny miestneho pohostinstva podľa predloženej žiadosti

**UZNESENIE Č.10 /2013**

Obecné zastupiteľstvo v Hosťovej

**a. schvaľuje** zmenu rozpočtu obce Hosťová rozpočtovým opatrením č. 1/2013

**UZNESENIE Č.11 /2013**

Obecné zastupiteľstvo v Hosťovej

**a. berie na vedomie**

 1. Správu o kontrolnej činnosti hlavného kontrolóra obce za rok 2012

2. Návrh plánu kontrolnej činnosti hlavného kontrolóra obce na I. polrok 2013

3. Ročnú správu o vybavovaní sťažností za rok 2012

4. Upozornenie kontrolóra zo dňa 12.12.2012

5. Upozornenie kontrolóra zo dňa 22.01.2013

**UZNESENIE Č.12 /2013**

Obecné zastupiteľstvo v Hosťovej

**a. nesúhlasí** s opravou cesty do vinohradov

Overovatelia zápisnice:

Martin Kučírek .........................

Vendelín Brath .........................

Zapisovateľka zápisnice:

Renáta Tóthová ........................

 Mária Jaleczová

 starostka obce